*ПРЕДЛОГ*

РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 број ------------/18

20. фебруар 2018. године

Б е о г р а д

На основу члана 27. ст. 8. и 14. Закона о Народној скупштини („Службени гласник РС“, број 9/10), члана 44. став 6. а у вези са чланом 55. Пословника Народне скупштине („Службени гласник РС“, број 20/12 - Пречишћен текст), Одбор за финансије, републички буџет и контролу трошења јавних средстава, на 37. седници одржаној 20. фебруара 2018. године, донео је

**О Д Л У К У**

**о образовању Радне групе за спровођење поступка за избор**

**четири члана Републичке комисије за заштиту права у поступцима**

**јавних набавки**

1. ОБРАЗУЈЕ СЕ Радна група за спровођење поступка за избор четири члана Републичке комисије за заштиту права у поступцима јавних набавки (у даљем тексту: *Радна група*), у следећем саставу:

**Председавајући**:

**-** Верољуб Арсић

**Чланови**:

- Горан Ћирић

- проф.др Милорад Мијатовић

- Милан Лапчевић

- Горан Ковачевић

2. Задатак Радне групе је да спроведе поступак за избор четири члана Републичке комисије за заштиту права у поступцима јавних набавки (у даљем тексту: Републичка комисија), по јавном конкурсу који ће бити објављен у „Службеном гласнику РС“, дневном листу „Политика“ и на интернет страници Народне скупштине Републике Србије, на основу Одлуке 11 број ------------/18 од 20. фебруара 2018. године, који обухвата: преглед пријава на јавни конкурс и пратеће документације ради провере и утврђивања испуњености свих услова наведених у јавном конкурсу, утврђивање принципа за израду и сачињавање предлога питања за тест провере стручне оспособљености из области јавних набавки, формирање теста, спровођење тестирања, преглед и утврђивање резултата тестирања кандидата за избор четири члана Републичке комисије.

3. Радној групи ће у спровођењу задатка из тачке 2. ове одлуке административно-стручну и техничку помоћ пружати запослени у служби Одбора.

4. Радна група почиње са радом даном доношења одлуке а завршава подношењем свеобухватног извештаја о свом раду Одбору. Радна група је дужна да о свакој појединачној активности обавештава и своје предлоге подноси Одбору на усвајање.

5. Ова одлука ступа на снагу даном доношења.

ПРЕДСЕДНИК

др Александра Томић

О б р а з л о ж е њ е

Чланом 27. став 8. Закона о Народној скупштини и чланом 44. став 6. Пословника Народне скупштине прописано је да председник одбора, за разматрање појединих питања из свог делокруга и припрему предлога о тим питањима, може да образује посебну радну групу, док је чланом 55. Пословника прописан делокруг рада Одбора за финансије, републички буџет и контролу трошења јавних средстава.

Предложеном одлуком образује се радна група у чијем саставу су чланови и заменици чланова Одбора за финансије, републички буџет и контролу трошења јавних средстава, са задатком да спроведе поступак за избор четири члана Републичке комисије за заштиту права у поступцима јавних набавки (у даљем тексту: Републичка комисија), по јавном конкурсу објављеном у „Службеном гласнику РС“, дневном листу „Политика“ и на интернет страници Народне скупштине Републике Србије, на основу Одлуке 11 број ----------/18, коју је донео Одбор дана 20. фебруара 2018. године. Радној групи ће у извршењу овог задатка административно-стручну и техничку помоћ пружати запослени у служби Одбора. Радна група почиње са радом даном доношења одлуке о њеном образовању а завршава подношењем свеобухватног извештаја о свом раду Одбору. Такође, Радна група је дужна да о појединачним активностима обавештава и своје предлоге подноси Одбору на усвајање.